Í gær fundust yfir 180 ómerktar grafir barna úr röðum frumbyggja við gamlan heimavistarskóla sem kaþólska kirkjan hafði umsjón með í Bresku Kólumbíu í Kanada. Reiði í garð kirkjunnar fer sífellt vaxandi, en þetta er þriðji grafreiturinn sem finnst í Kanada á skömmum tíma.
Grafirnar sem fundust í gær eru við skóla nærri Cranbrook í Bresku Kólumbíu. Talið er að börn á aldrinum sjö til fimmtán ára hafi verið grafin þar.
Í maí fundust 215 ómerktar grafir við annan heimavistarskóla fyrir börn af frumbyggjaþjóðum í Bresku Kólumbíu, og í síðustu viku fundust yfir 750 ómerktar grafir við skóla í Saskatchewan fylki.
Justin Trudeau, forsætisráðherra Kanada, sagði í blaðamannafundi í gær að uppgötvun grafreitanna sé til vitnis um óréttlæti í garð fólks af ættum frumbyggja í Kanada, jafnt nú sem fyrr.
Kaþólska kirkjan hafði umsjón með heimavistarskólunum fyrir hönd kanadíska ríkisins frá árinu 1912 allt fram á tíunda áratuginn..
Þar átti að hjálpa börnum úr röðum frumbyggja að aðlagast kanadísku samfélagi.
Um 150 þúsund börn úr röðum þeirra fjölmörgu þjóða sem byggðu lendur Kanada áður en Evrópubúar tóku landið yfir, og byggja enn, voru skikkuð í skólana. Samkvæmt ítarlegri rannsókn voru þau beitt líkamlegu og kynferðislegu ofbeldi af skólastjórnendum og kennurum, auk þess sem þau voru svipt menningu sinni og þjóðtungu. Yfir fjögur þúsund börn létu lífið af völdum sjúkdóma eða vanrækslu í skólunum.